**การขับเคลื่อน สานงาน เสริมพลัง**

**ตามข้อเสนอเชิงนโยบายของภาคีเครือข่ายสุขภาพภาคใต้**

**ภายใต้งานสร้างสุขปัตตานีสู่งานสร้างสุขภาคใต้ ครั้งที่ 13 ประจำปี 2566**

**ภาคใต้แห่งความสุขเพื่อสุขภาวพแห่งอนาคต “สุข สู่ สุขภาวะ” จังหวัดปัตตานี**

**ประเด็นความมั่นคงทางทรัพยากรธรรมชาติ และสิ่งแวดล้อม**

**  A red and blue logo

Description automatically generated with low confidence**

**1. สถานการณ์ความมั่นคงทางสุขภาวะจังหวัดปัตตานี : ประเด็นความมั่นคงทางทรัพยากรธรรมชาติ และสิ่งแวดล้อม เพื่อการท่องเที่ยว และการจัดการภัยพิบัติ โดยชุมชนในพื้นที่รอบอ่าวปัตตานี**

ปัจจุบันกระแสการท่องเที่ยวในรูปแบบที่ต้องการเรียนรู้ในแหล่งท่องเที่ยว และให้ความสำคัญต่อสิ่งแวดล้อมมากยิ่งขึ้น รูปแบบการท่องเที่ยวดังกล่าวเป็นแนวคิดการท่องเที่ยวโดยชุมชน ซึ่งให้ความสำคัญกับการจัดการการท่องเที่ยวโดยคนในชุมชนเพื่อการพัฒนาชุมชน และเน้นกิจกรรมการท่องเที่ยวที่ให้มีการแลกเปลี่ยนเรียนรู้ ระหว่างเจ้าของบ้านและผู้มาเยือน เพื่อสร้างประสบการณ์จากการลงมือทำกิจกรรมภายใต้รากฐาน อัตลักษณ์และเอกลักษณ์ทางวัฒนธรรมของแต่ละท้องถิ่น ดังนั้นแนวโน้มการท่องเที่ยวโดยชุมชนของประเทศไทยจึงมีการเติบโตในทิศทางบวก ส่งผลต่อการกำหนดยุทธศาสตร์การพัฒนาประเทศของรัฐบาล พ.ศ.2560 – 2579 ซึ่งกำหนดวิสัยทัศน์การท่องเที่ยวไทย พ.ศ.2579 ไว้ว่า “ประเทศไทยเป็นแหล่งท่องเที่ยวคุณภาพชั้นนำของโลกที่เติบโตอย่างมีดุลยภาพบนพื้นฐานความเป็นไทย เพื่อส่งเสริมการพัฒนาเศรษฐกิจ สังคม และการกระจายรายได้สู่ประชาชนทุกภาคส่วนอย่างยั่งยืน” ดังนั้น การท่องเที่ยวโดยชุมชน. จึงถือเป็นนโยบายสำคัญที่รัฐบาลมุ่งที่จะใช้เป็นกลไกในการขับเคลื่อนการพัฒนาให้เกิดการกระจายรายได้ไปสู่เศรษฐกิจฐานราก ประกอบกับการกำหนดให้การขับเคลื่อนการพัฒนาเศรษฐกิจชีวภาพ เศรษฐกิจหมุนเวียน และเศรษฐกิจสีเขียว (BCG Model) เป็นวาระแห่งชาติ ตั้งแต่ปี พ.ศ.​2564 เป็นต้นไป โดย BCG Model เป็นการพัฒนาเศรษฐกิจแบบองค์รวม ที่จะพัฒนาเศรษฐกิจ 3 มิติไปพร้อมกัน ได้แก่ เศรษฐกิจชีวภาพ (Bioeconomy) มุ่งเน้นการใช้ทรัพยากรชีวภาพเพื่อสร้างมูลค่าเพิ่ม โดยเน้นการพัฒนาเป็นผลิตภัณฑ์มูลค่าสูง เชื่อมโยงกับ เศรษฐกิจหมุนเวียน (Circular Economy) โดยคำนึงถึงการนำวัสดุต่าง ๆ กลับมาใช้ประโยชน์ให้มากที่สุด และทั้ง 2 เศรษฐกิจนี้ อยู่ภายใต้เศรษฐกิจสีเขียว (Green Economy) ซึ่งเป็นการพัฒนาเศรษฐกิจที่ไม่ได้มุ่งเน้นเพียงการพัฒนาเศรษฐกิจเท่านั้นแต่ต้องพัฒนาควบคู่ไปกับการพัฒนาสังคมและการรักษาสิ่งแวดล้อมได้อย่างสมดุลให้เกิดความมั่นคงและยั่งยืนไปพร้อมกัน

จังหวัดปัตตานีถือว่าเป็นจังหวัดหนึ่งที่มีศักยภาพด้านทรัพยากรธรรมชาติที่อุดมสมบูรณ์ มีวัฒนธรรมวิถีชีวิตท้องถิ่นที่เป็นเอกลักษณ์บนพื้นฐานความเป็นพหุวัฒนธรรม ซึ่งถือเป็นทรัพยากรสำคัญของการท่องเที่ยว แม้ว่าปัญหาความมั่งคงในพื้นที่จะส่งผลให้ภาพลักษณ์พื้นที่จังหวัดปัตตานีเป็นพื้นที่ที่มีความเสี่ยงสูง แต่เพื่อเป็นการสร้างโอกาสให้ชุมชนท้องถิ่นในพื้นที่ได้รับการเพิ่มมูลค่า และส่งเสริมคุณภาพชีวิตที่ดีของชุมชน การท่องเที่ยวโดยชุมชนจึงถือเป็นอีกหนึ่งเครื่องมือในการพัฒนาเศรษฐกิจชุมชน โดยมุ่งเน้นการมีส่วนร่วมของกลุ่มผู้มีส่วนได้เสียทั้งภายในและภายนอกพื้นที่ได้ร่วมคิด ร่วมวางแผน ร่วมปฏิบัติ เพื่อให้เกิดการร่วมรับผิดชอบ และร่วมรับผลตอบแทน

**สถานการณ์อ่าวปัตตานี**

อ่าวปัตตานี ตั้งอยู่ในพื้นที่อำเภอเมืองปัตตานี และอำเภอยะหริ่ง เป็นอ่าวที่มีความอุดมสมบูรณ์ของทรัพยากรธรรมชาติซึ่งเป็นฐานการดำรงค์ชีวิตที่มีความสำคัญต่อชุมชนชาวปัตตานีอย่างแท้จริง โดยในช่วงเวลาที่ผ่านมา อ่าวปัตตานีประสบภาวะเสื่อมโทรมของทั้งระบบนิเวศ และทรัพยากรสัตว์น้ำชายฝั่งอย่างต่อเนื่อง โดยสาเหตุของความเสื่อมโทรมดังกล่าวเกิดจากปัญหาการใช้ประโยชน์ที่ดินที่ขาดการควบคุม การขยายตัวของชุมชนเมือง เกษตรกรรม และอุตสาหกรรม บริเวณชายฝั่งแม่น้ำปัตตานี และบริเวณโดยรอบอ่าวปัตตานี ซึ่งความเสื่อมโทรมดังกล่าวนั้นส่งผลให้เกิดการสูญสียพื้นที่ป่าชายเลน ความตื้นเขินของอ่าว ที่มีเพิ่มสูงขึ้น ปัญหาการกัดเซาะชายฝั่ง ปัญหาคุณภาพน้ำเสื่อมโทรม นอกจากปัญหาด้านทรัพยากร ที่มีความสำคัญแล้ว ปัญหาในการทำประมงพาณิชย์ที่ใช่เครื่องมือผิดกฎหมายในพื้นที่อ่าวปัตตานี ยังส่งผลให้ชาวประมงชายฝั่งต้องสูญเสียแหล่งผลิตอาหารเพื่อการยังชีพ เกิดการย้ายถิ่นฐานทิ้งที่ดินทำกินเพื่อหางานทำในประเทศเพื่อนบ้าน ทำให้ชาวบ้านในพื้นที่บริเวณรอบอ่าวปัตตานีประสบปัญหาความยากจน และเกิดปัญหาในด้านต่าง ๆ ตามมา

โดย อ่าวปัตตานี มีลักษณะเป็นอ่าวที่มีจะงอยปากอ่าวที่มีลักษณะเป็นแหลมยื่นออกไป. ในแนวตะวันตกถึงตะวันออก ก่อตัวเป็นแนวสันทรายเกือบขนานกับพื้นแผ่นดิน โอบล้อมพื้นที่ตอนในของอ่าว ในลักษณะสันดอนจะงอยทราย ส่วนปลายของแหลมโค้งงอเข้าหาฝั่งคล้ายตะขอมีความยาวประมาณ 18.5 กิโลเมตร เรียกบริเวณปลายแหลมของสันทรายนี้ว่า แหลมตาชี หรือแหลมโพธิ์ และจากความยามของแหลมดังกล่าวส่งผลให้ภายในอ่าวปัตตานี ได้รับการป้องกันจากลมมรสุมตะวันออกเฉียงเหนือ อ่าวปัตตานีมีความลึกของน้ำทะเลเฉลี่ยอยู่ที่ 1.2 เมตร มีพื้นที่ทั้งสิ้น 74 ตารางกิโลเมตร โดยอ่าวปัตตานีเป็นอ่าวที่มีการตกตะกอนสูง เนื่องจากได้รับอิทธิพลจากแม่น้ำสำคัญ 2 สาย ได้แก่ แม่น้ำยะหริ่ง และแม่น้ำปัตตานี โดยมีอัตราน้ำจืดไหลลงอ่าวปัตตานีประมาณวันละ 3.7 ล้านลูกบาศก์เมตร นอกจากแม่น้ำสายสำคัญแล้ว อ่าวปัตตานียังได้รับน้ำจืดจากคลองเล็กๆ อีกหลายสาย ได้แก่ คลองบ้านดี คลองโต๊ะโสม คลองสุไหงปาแน คลองปาปิรี เป็นต้น จึงทำให้บริเวณอ่าวปัตตานี เกิดดินตะกอนที่มีลักษณะเป็นหาดโคลน และพัฒนาเป็นป่าชายเลนที่ความอุดมสมบูรณ์ ความเค็มเฉลี่ยบริเวณอ่าวปัตตานี อยู่ที่ 17 – 32 ส่วนในพันส่วน ภายในบริเวณอ่าวปัตตานีมีกระแสน้ำหมุนเวียนค่อนข้างน้อย เนื่องจากมีสันทรายบริเวณแหลมโพธิ์ขวางกั้นกระแสน้ำจากภายนอกอ่าว การหมุนเวียนจึงเกิดขึ้นภายในบริเวณอ่าวเป็นส่วนใหญ่ จากลักษณะต่าง ๆ ที่กล่าวมา ส่งผลให้อ่าวปัตตานีมีลักษณะเป็นกับดักตะกอนและธาตุอาหารต่าง ๆ (Nutrient trap) จึงเป็นพื้นที่ที่มีความสมบูรณ์ทางชีวภาพสูง เป็นแหล่งอนุบาลและเพาะพันธ์สัตว์น้ำสำคัญนานาชนิด และมีระบบนิเวศชายฝั่งทั้ง หญ้าทะเล สาหร่ายทะเล หาดโคลน หาดทราย และป่าชายหาด ที่มีความอุดมสมบูรณ์แห่งหนึ่งของประเทศไทย

**สถานการณ์ทรัพยากรธรรมชาติอ่าวปัตตานี**

**1. ทรัพยากรหญ้าทะเล**

แหล่งหญ้าทะเลเขตจังหวัดปัตตานี ขึ้นอยู่กับลักษณะทางภูมิศาสตร์และอิทธิพลจากสภาพแวดล้อมโดยเฉพาะอย่างยิ่งลมมรสุมตะวันออกเฉียงเหนือทำให้แหล่งหญ้าทะเลส่วนใหญ่มักพบแพร่กระจายอยู่บริเวณพื้นที่อับลม เช่นในลำคลองและอ่าว บริเวณนี้เป็นบริเวณที่มีตะกอนสะสมอยู่มาก โดยพื้นทะเลบริเวณนี้มีปริมาณตะกอนสะสมอยู่มาก ทำให้น้ำทะเลค่อนข้างขุ่น เมื่อน้ำลงเต็มที่จะปรากฏให้เห็นส่วนของโซนพื้นราบโผล่พ้นน้ำเป็นแนวกว้าง ทั้งนี้ จากการสำรวจสภาพปัจจุบันของแหล่งหญ้าทะเลบริเวณอ่าวปัตตานี พบหญ้าทะเลจำนวน 4 ชนิด ได้แก่ หญ้าคาทะเล (*Enhalus acoroides* ) หญ้าใบพาย (*Halophila beccarii* ) หญ้าใบมะกรูด (*Halophila ovalis*) หญ้ากุยช่ายเข็ม (*Halodule pinifolia*) โดยแหล่งหญ้าทะเลบริเวณอ่าวปัตตานี พบความหลากหลายของสิ่งมีชีวิตมากมาย ซึ่งเป็นแหล่งอาหารของชุมชนที่อาศัยอยู่บริเวณรอบอ่าว โดยสิ่งมีชีวิตชนิดเด่นในบริเวณนี้ ได้แก่ หอยคราง หอยแครง หอยกะพง และหอยเสียบ นอกจากนี้ยังมีกุ้งและปูหลากหลายชนิด ได้แก่ กุ้งแชบ๊วย กุ้งกุลาลาย ปูม้า ปูทะเล รวมทั้งปลาอีกมากมาย ได้แก่ ปลากะพงข้างปาน ปลากะพงขาว ปลาหมูสีแก้มแดง ปลาสลิดทะเลแถบ และกลุ่มปลาแป้น เป็นต้น

**2. ทรัพยากรป่าชายเลน และป่าชายหาด**

2.1 ป่าชายเลน จากข้อมูลปีงบประมาณ 2565 จังหวัดปัตตานีมีพื้นที่ป่าชายเลนทั้งหมด 39,318.59 ไร่ ป่าชายเลนคงสภาพ จำนวน 17,065.01 ไร่ พื้นที่เพาะเลี้ยงสัตว์น้ำจำนวน 3,102.76 ไร่ พื้นที่เกษตรกรรมจำนวน 5,075.04 ไร่ เมืองและสิ่งก่อสร้างจำนวน 3,591.80 ไร่ หาดทราย จำนวน 206.81 ไร่ แม่น้ำ คูแพรก ขุมเหมือง ทะเล จำนวน 2,851.83 ไร่ ระบบนิเวศไม้พื้นล่าง จำนวน 3,016.31 ไร่ บริเวณอ่าวปัตตานีมีความหลากหลายของสังคมพืชป่าชายเลน โดยพบพันธุ์ไม้ป่าชายเลนในจำนวนทั้งสิ้น 19 ชนิด (Species) พันธุ์ไม้ที่พบมากที่สุดอยู่ในวงศ์ Rhizophoraceae ชนิดที่มีความหนาแน่นมากที่สุด คือ โกงกางใบเล็ก รองลงมา คือ ถั่วขาว และตาตุ่มทะเลตามลำดับ

ตารางที่ 1 ชนิดพันธุ์ไม้ป่าชายเลนที่พบในบริเวณอ่าวปัตตานี

|  |  |  |
| --- | --- | --- |
| **ชื่อไทย** | **ชื่อสามัญ** | **ชื่อวิทยาศาสตร์** |
| โกงกางใบเล็ก | โกงกางใบเล็ก | *Rhizophora apiculata* |
| โกงกางใบใหญ่ | โกงกางใบใหญ่ | *Rhizophora mucronata* |
| ตะบูนขาว | ตะบูนขาว | *Xylocarpus granatum* |
| ตะบูนดำ | ตะบูนดำ | *Xylocarpus moluccensis* |
| ตาตุ่มทะเล | ตาตุ่มทะเล | *Excoecaria agallocha* |
| ถั่วขาว | ถั่วขาว | *Bruguiera cylindrica* |
| ถั่วดำ | ถั่วดำ | *Bruguiera parviflora* |
| ปอทะเล | ปอทะเล | *Hibiscus tiliaceus* |
| โปรงขาว | โปรงขาว | *Ceriops decandra* |
| ฝาดดอกขาว | ฝาดดอกขาว | *Lumnitzera racemosa* |

ตารางที่ 1 (ต่อ) ชนิดพันธุ์ไม้ป่าชายเลนที่พบในบริเวณอ่าวปัตตานี

|  |  |  |
| --- | --- | --- |
| **ชื่อไทย** | **ชื่อสามัญ** | **ชื่อวิทยาศาสตร์** |
| ฝาดดอกแดง | ฝาดดอกแดง | *Lumnitzera littorea* |
| พังกาหัวสุมดอกขาว | พังกาหัวสุมดอกขาว | *Bruguiera sexangula* |
| ลำพู | ลำพู | *Sonneratia caseolaris* |
| ลำแพน | ลำแพน | *Sonneratia ovata* |
| ลำแพนหิน | ลำแพนหิน | *Sonneratia griffithii* |
| แสมขาว | แสมขาว | *Avicennia alba* |
| แสมดำ | แสมดำ | *Avicennia officinalis* |
| แสมทะเล | แสมทะเล | *Avicennia marina* |
| หลุมพอ | หลุมพอ | *Intsia bijuga* |

2.2 ป่าชายหาด อ่าวปัตตานีมีพื้นที่ป่าชายหาดกระจายอยู่ในพื้นที่ อำเภอยะหริ่ง จำนวน 491.95 ไร่ โดยป่าชายหาดหรือสังคมพืชป่าชายหาด พบตามชายฝั่งทะเลที่เป็นหาดทรายพืชพรรณไม้ เป็นแนวแคบ ๆ หรือกระจัดกระจายเป็นหย่อม ๆ เป็นป่าที่ปกคลุมอยู่บริเวณชายฝั่งทะเลที่ดินเป็นดินทรายน้ำทะเลท่วมไม่ถึงหรือบริเวณหาดทรายเก่าที่ยกตัวสูงขึ้น หรือบริเวณที่หินชิดฝั่งทะเล ดินค่อนข้างเค็มและที่สำคัญคือมีไอเค็ม (salt spray) จากทะเลพัดเข้าถึง พรรณพืชส่วนใหญ่ของป่าชนิดนี้เป็นพืชทนเค็ม (halophytes) และลำต้นคดงอด้วยแรงลม ส่วนสังคมพืชบนหน้าผา (cliff community) ที่อยู่ริมทะเลมักเป็นพืชที่ทนความแห้งแล้ง (xerophytes) ไม่ถือเป็นสังคมพืชป่าชายหาดแม้ว่ามีพืชทนเค็มปรากฏปะปนอยู่บ้าง (Barbour, 1970) ด้วยเหตุนี้ป่าชายหาดจึงจำกัดอยู่เฉพาะบริเวณหาดทรายตั้งแต่แนวต้นไม้ซึ่งคลื่นพัดขึ้นมาท่วมไม่ถึง ลึกเข้าไปจนหมดอิทธิพลของไอเค็มจากทะเล

**3. ทรัพยากรสัตว์ทะเลหายาก**

จังหวัดปัตตานีพบสัตว์ทะเลหายากไม่น้อยกว่า 6 ชนิด ประกอบด้วยเต่าทะเล 2 ชนิด ได้แก่ เต่าตนุ และเต่าหญ้า โลมา 3 ชนิด ได้แก่ โลมาหลังโหนก โลมาปากขวด และโลมาหัวบาตรหลังเรียบ และปลากระดูกอ่อน 1 ชนิด ได้แก่ ฉลามวาฬ สัตว์ทะเลหายากที่เด่น คือ โลมาหลังโหนก ซึ่งพบมากบริเวณปากแม่น้ำปัตตานี ปากอ่าวปัตตานี ไปจนถึงชายหาดแฆแฆ อำเภอปะนาเระ โดยบริเวณอ่าวปัตตานี พบสัตว์ทะเลหายาก จำนวน 2 ชนิด ได้แก่ โลมาหลังโหนก *Sousa chinensis* และโลมาหัวบาตรหลังเรียบ *Neophocaena phocaenoides*

ตารางที่ 2 สถานภาพสัตว์ทะเลหายากในพื้นที่จังหวัดปัตตานี (ปี พ.ศ. 2559-2565)

|  |  |  |  |
| --- | --- | --- | --- |
| **สถานที่** | **ปี** | **ชนิด** | **จำนวน** |
|  | **(จำนวนนับ)** |
| ตำบลตะโละกาโปร์ อำเภอยะหริ่ง | 2565 | โลมาหลังโหนก | ≥ 7 ตัว |
| ปากอ่าวปัตตานี ต.แหลมโพธิ์ | 2565 | โลมาหลังโหนก | ≥ 3 ตัว |
| อำเภอยะหริ่ง จังหวัดปัตตานี | 2563 | โลมาหลังโหนก | 15-20 ตัว |
| อำเภอเมือง จังหวัดปัตตานี | 2563 | โลมาหลังโหนก | 10-15 ตัว |
| ปากอ่าวปัตตานี | 2559 | โลมาหลังโหนก | ≥ 8 ตัว |
| ปากแม่น้ำปัตตานี | 2559 | โลมาหัวบาตรหลังเรียบ | ≥ 2 ตัว |

**4. สัตว์น้ำเศรษฐกิจ**

จากการที่บริเวณอ่าวปัตตานี เป็นพื้นที่ที่มาความอุดมสมบูรณ์ทั้งในแง่ของระบบนิเวศ และในแง่ของภูมิศาสตร์ทำให้บริเวณอ่าวปัตตานี พบสัตว์น้ำเศรษฐกิจประเภทพรรณปลามากกว่า 117 ชนิด กุ้ง ปู และกั้ง มากกว่า 10 ชนิด หอยและหมึก มากกว่า 14 ชนิด นอกจากนี้พรรณปลาบางชนิด ยังเป็นปลาที่พบเฉพาะพื้นที่ เช่น ปลาเห็ดโคนจุด ปลาทรายแดงใหญ่ ปลาสลิดหินส้ม ปลาสีกุนตาพอง ปลาเหลือง ปล้องหม้อ และปลาทรายแดงญี่ปุ่น เป็นต้น

**สภาพเศรษฐกิจในพื้นที่รอบอ่าวปัตตานี**

อ่าวปัตตานี ถือเป็นพื้นที่มีความอุดสมบูรณ์ทั้งทางด้านมิติความมั่นคงทางด้านทรัพยากรธรรมชาติ และทางด้านต้นทุนทางวัฒนธรรม ทำให้ประชาชนที่อาศัยในพื้นที่รอบอ่าวปัตตานี มีวิถีชีวิตที่พึ่งพิงทรัพยากรต่าง ๆ และต้นทุนทางวัฒนธรรมในสังคม อย่างเรียบง่าย ทั้งการทำประมง การแปรรูปสินค้าสัตว์น้ำที่ได้จากการทำประมง การทำเกลือหวานบริเวณชุมชนแหลมนก และการท่องเที่ยวบริเวณรอบอ่าวปัตตานี

**1. การทำประมง**

วิถีชีวิตของชาวบ้านที่อยู่บริเวณรอบอ่าวปัตตานี มีวิถีชีวิตที่เชื่อมโยงกับทรัพยากรธรรมชาติที่มาจากอ่าวปัตตานี อย่างหลีกเลี่ยงไม่ได้ โดยการทำประมงในอ่าวปัตตานี ชาวประมงจะนิยมใช้เรือหางยาว หรือ เรือกอและ ทั้งขนาดกลาง ขนาดเล็กแบบติดเครื่องยนต์ และเรือพายเรือแจว ในการทำประมงเป็นหลัก ซึ่งเครื่องมือทำประมงที่ใช้ในบริเวณอ่าวปัตตานี ก็จะมีลักษณะต่าง ๆ ดังนี้

1.1 อวนลอย ประเภทของสัตว์น้ำ เช่น ปลากระเบน หมึกกระดอง ปลากะพงขาว ปลากระบอก ปลากุเรา ปลาทู ปลาลัง ปลาหลังเขียว กุ้ง ปูม้า

1.2 อวนรุน ประเภทของสัตว์น้ำ เช่น กุ้งเคย กุ้งแชบ๊วย

1.3 อวนล้อมปลากระบอก

1.4 อวนจมปูม้า แร้วปูดำ

1.5 ฉมวกแทงกุ้ง

1.6 โพงพาง

1.7 เบ็ด และเบ็ดราว

1.8 ยอหอยหวาน

1.9 คราดหอย

**2. การแปรรูปสินค้าสัตว์น้ำ**

จากการที่อ่าวปัตตานี เป็นแหล่งน้ำที่อุดมสมบูรณ์ มีแพลงก์ตอนซึ่งเป็นอาหารของสัตว์น้ำมากมาย ส่งผลให้เกิดความหลากหลายของสัตว์น้ำเศรษฐกิจ กลายเป็นแหล่งเพาะฟักสัตว์น้ำ มากมาย และจากการทำประมงพื้นบ้านของชาวประมงบริเวณโดยรอบอ่าวปัตตานี อีกหนึ่งอาชีพที่เป็นที่นิยมของชาวประมงคือการแปรรูปสินค้าสัตว์น้ำที่ได้จากการทำประมงพื้นบ้านที่ได้จากอ่าวปัตตานี โดยผลิตภัณฑ์ที่ได้จากการแปรรูปสินค้าสัตว์น้ำก็มีแตกต่างมากมายตามชนิดของสัตว์น้ำที่จับได้ไม่ว่าจะเป็น ปลากุเลาเค็ม ข้าวเกรียบปลา (กรือโป๊ะ) ปลาอินทรีเค็ม กะปิ ปลาหมึกแห้ง กุ้งเคยแห้ง ปลาจิงจังแห้ง ปลากะพงแดงทุบ ปลาเก๋าทุบ ปลาแก้วอบเกลือ ปลาทูเค็ม ปลาหลังเขียวอบ บูดู หอยแครงสามรส หมึกรสชาติต่าง ๆ เป็นต้น

**3. เกลือหวานปัตตานี**

นอกจากแหล่งผลิตเกลือที่จังหวัดสมุทรสาครแล้ว ปัตตานีเป็นเมืองเดียวในแหลมมลายู ที่สามารถผลิตเกลือได้ และสามารถส่งเกลือเป็นสินค้าออกที่สำคัญ ในพ.ศ.๒๔๓๙ สมเด็จพระเจ้าบรมวงศ์เธอ กรมพระยาดำรงราชานุภาพ เสด็จตรวจราชการหัวเมืองปักษ์ใต้ ทรงบันทึกเรื่องเกลือปัตตานี ไว้ว่า “...ในเมืองตานีมีนาเกลือแห่งเดียวตลอดแหลมมลายู สินค้าเกลือเมืองตานีขายได้อย่างแพงถึงเกวียนละ ๑๖ เหรียญ ขายตลอดออกไปจนสิงคโปร์และเกาะหมาก...” จากหลักฐานทางประวัติศาสตร์ระบุว่า นาเกลือเมืองปัตตานี ได้ประกอบกิจการมาตั้งแต่ราวพุทธศตวรรษที่ ๒๑ แล้ว โดยสยาเราะห์ เกอราจาอัน มลายู ปัตตานี ได้กล่าวถึงปัญหาของการทำนาเกลือในสมัยราชินีบีรู ซึ่งเกิดจากผลกระทบจากการขุดคลองเตอมางันซึ่งราชินีฮิเยาห์ สั่งให้ขุดขึ้น ไว้ตอนหนึ่งว่า “...น้ำในคลองกรือเซะกลายเป็นน้ำจืดจึงเป็นเหตุในนาเกลือตรงชายทะเลไม่สามารถเป็นเกลือได้ เพราะน้ำลดความเค็มลง รายาบีรูจึงมีกระแสรับสั่งให้สร้างเขื่อนกั้นน้ำที่ไหลมาจากด้านเหนือ...” และจากบันทึกความทรงจำของคณะสำรวจมหาวิทยาลัยเคมบริดจ์ที่บริเวณรัฐมลายูตอนเหนือ ในปี ค.ศ.๑๘๙๙ (พ.ศ. ๒๔๔๒) โดย ดับเบิ้ลยู ดับเบิ้ลยู สกีต (W.W.Skeat M.A.) กล่าวถึงเรื่องราวการทำ นาเกลือที่เมืองปัตตานี ไว้ตอนหนึ่งว่า “...ในปีหนึ่งการทำนาเกลือทำได้แค่แปดเดือนเท่านั้น ส่วนใหญ่แล้วชาวมลายูทั้งหญิงและชายจะมีอาชีพนี้ อย่างไรก็ตามมีชาวสยามและชาวจีนเป็นผู้รับจ้างทำงานในนาเกลือด้วย เมื่อเสร็จสิ้นการทำนาเกลือแล้ว ฤดูฝนจะมาถึง ผู้มีอาชีพทำนาเกลือก็จะกลับไปทำนาข้าวต่อไป คนงานส่วนมากแล้วมีนาเกลือเป็นของตนเอง แต่บางคนก็มารับจ้างในแต่ฤดูไป ได้รับค่าตอบแทนเป็นเงินประมาณ ๑๐ เหรียญ ต่อระยะการทำงาน ๘ เดือน กล่าวกันว่ารายาแห่งปัตตานีจะหักเอาครึ่งหนึ่งของกำไรของนาเกลือแต่ละแห่ง แต่ถ้าคนทำนาตั้งแต่สองหรือสามคนขึ้นไปเข้าหุ้นกันทำ รายาจะเก็บเอาแค่ ๑ ส่วนของส่วนแบ่งสำหรับ ๑ คนเท่านั้น ความเป็นระเบียบเรียบร้อยของนาเกลือจะได้รับการดูแลจากผู้ปกครองนาเกลือที่เรียกกันว่า เมคอง (Me Khong) ซึ่งสามารถจะรับผิดชอบแทนรายาได้...”

“เกลือหวานปัตตานี” หรือที่เรียกกันในภาษาท้องถิ่นว่า “ฆาแฆ ตานิง มานิฮฺ” นั้นเป็นคำเปรียบเปรย และยกย่องคุณสมบัติของเกลือจากเมืองปัตตานี ว่าเป็นเกลือมีรสเค็มที่แตกต่างและไม่เหมือนเกลือจากแหล่งอื่นใด โดยมีคุณสมบัติพิเศษในการนำไปหมักปลาทำบูดู ทำปลาแห้ง ดองผักผลไม้ และแม้แต่ดองสะตอ ซึ่งจะทำให้อาหารต่างๆมีรสชาติที่กลมกล่อมและไม่ออกรสเค็มรสขม เหมือนกับการใช้เกลือจากแหล่งผลิตอื่นๆ ซึ่งในปัจจุบันนาเกลือของปัตตานีอยู่ในพื้นที่ริมทะเลในเขตตำบลบานา ตันหยงลุโล๊ะ และบาราโหม อำเภอเมืองปัตตานี แต่ก็มีพื้นที่นาเกลือลดลงจากในอดีตโดยพื้นที่บางส่วนได้เปลี่ยนสภาพเป็นนากุ้ง ที่อยู่อาศัย และเป็นที่ตั้งของโรงงานอุตสาหกรรม

ปัจจุบันนอกจากการจำหน่ายเกลือเพื่อปรุงอาหารแล้ว ยังมีการพัฒนาผลิตภัณฑ์จากเกลือหวานปัตตานี ในรูปแบบต่าง ๆ ไม่ว่าจะเป็น เกลือสะตุ เกลือพริกไทยดำ เกลือขมิ้น เกลือสปาตะไคร้ เกลือสปาดอกโมก รวมไปถึงการทำไอติมรสเกลือหวานปัตตานี

**4. ชุมชนท่องเที่ยวรอบอ่าวปัตตานี**

4.1 ชุมชนท่องเที่ยวล่องเรือบูนาดารา (ตะโละกาโปร์) ในสมัยก่อนกล่าวกันว่า บริเวณที่ตรงนี้ เป็นที่เก็บเปลือกหอย และนำเปลือกหอยเหล่านี้มาเผาจนสุก และกลายเป็นปูนขาว นำมาหมักกับหมาก ปัจจุบันสันนิษฐานว่า เป็นเปลือกหอยขาวหรือหอยแครง เพราะว่าหอยขาว เป็นหอยประจำอ่าวมีมาก ชาวประมงเก็บมากินเนื้อ และส่งออกของอำเภอยะหริ่ง เปลือกหอยจะมีปูน จึงเรียกตำบลนี้ว่า ตำบลตะโละกาโปร์ ตะโละกาโปร์ เป็นชุมชนที่มีทรัพยากรทางธรรมชาติที่สมบูรณ์ทั้งทางทะเลและชายฝั่ง มีป่าชายเลนที่มีความอุดมสมบูรณ์แห่งหนึ่งของจังหวัดปัตตานี ที่ช่วยเสริมสร้างอาชีพใหม่ให้กับคนในพื้นที่นอกเหนือจากการเลี้ยงปลา และการประมงก็มีการท่องเที่ยวโดยชุมชน ซึ่งมีการจัดตั้งกลุ่มท่องเที่ยว ในชื่อว่า บูนาดารา เป็นการรวมกลุ่มกันของประชาชนในพื้นที่ คำว่า บูนา มาจากชื่อชุมชนที่ตั้งของท่าเรือซึ่งเป็นชุมชนเก่าแก่จากคำบอกเล่าของคนแก่ในหมู่บ้านซึ่งยังมีชีวิตอยู่ และยังใช้ชีวิตอยู่อย่างคนปกติยังสามารถบอกเล่าประวัติที่ผ่านมาได้ คำว่า ดารา มาจากชื่อที่ตั้งของท่าเรือตามคำบอกเล่าของคนในชุมชนเช่นกันแต่เดิมเรียกว่า "กาแลดารอ" หมายถึง ท่าเรือดารอ จากนั้นทางกลุ่มได้นำชื่อของชุมชนที่ชื่อว่า บูนา มาจากชื่อชุมชนที่ตั้งของท่าเรือ มารวมกันจนได้ชื่อ "บูนาดารา"

4.2 ชุมชนท่องเที่ยวบางปู มีแหล่งท่องเที่ยวเชิงนิเวศ ที่มีลักษณะทางธรรมชาติและเอกลักษณ์เฉพาะตัว ได้แก่ ป่าชายเลนในเขตพื้นที่อ่าวปัตตานี ซึ่งมีระบบนิเวศที่สมบูรณ์ เรียงรายเป็นแนวธรรมชาติเกือบตลอดพื้นที่ นอกจากจะเห็นป่าชายเลนที่สมบูรณ์ ยังจะพบความสวยงามของป่าโกงกาง ความอุดมสมบูรณ์ของสัตว์น้ำและนกนานาชนิด รวมทั้งหิ่งห้อยที่เปล่งแสงระยิบระยับยามค่ำคืน ชุมชนแห่งนี้มีวิถีชีวิตที่เรียบง่าย มีกระบวนการเรียนรู้ร่วมกันระหว่างชุมชนในพื้นที่และผู้ที่เกี่ยวข้องในการจัดการสิ่งแวดล้อมและการท่องเที่ยวอย่างทีส่วนร่วมของท้องถิ่นที่มุ่งเน้นให้เกิดจิตสำนึกต่อการรักษาระบบนิเวศอย่างยั่งยืนและสิ่งที่เป็นที่กล่าวถึงของชุมชนแห่งนี้อีกประการหนึ่ง คือ อาหารพื้นเมืองรสเลิศ ไม่ว่าจะเป็นยำสาหร่าย ไส้กรอกเนื้อ และมาดูฆาตง ที่แปลว่า ขนมรังผึ้ง

4.3 ชุมชนท่องเที่ยวบาราโหม มีแหล่งท่องเที่ยวทางประวัติศาสตร์ที่สำคัญ ได้แก่ สุสานพญาอินทิรา หรือสุลต่านอิสมาอีล ชาห์ ซึ่งเป็นเจ้าเมืองปัตตานีพระองค์แรกที่นับถือศาสนาอิสลามและสถาปนาเมืองปัตตานีเป็นนครปาตานีดารุสลาม และสุสานราชินี 3 พี่น้อง (รายาฮีเยา รายาบีรู และรายาอูงู) ที่อยู่ในบริเวณใกล้เคียงกัน ชุมชนแห่งนี้ได้ชื่อว่าเป็นชุมชน “ต้มยำกุ้ง” เพราะชุมชนจะมีรายได้ส่วนใหญ่มาจากการเปิดร้านอาหารจำหน่ายอาหารหลัก คือ ต้มยำกุ้งในประเทศมาเลเซีย นอกจากนั้นแล้วยังเป็นแหล่งอาหารโบราณที่เรียกว่า ตือปงดอดอ หรือที่เรียกขนมโดดอลเป็นขนมที่มีลักษณะคล้ายกะละแม

4.4 ชุมชนท่องเที่ยวแหลมโพธิ์ มีแหล่งท่องเที่ยวทางธรรมชาติที่สำคัญ อยู่ที่ปลายแหลมตาชี (แหลมโพธิ์) ซึ่งเป็นจุดที่สามารถยืนมองพระอาทิตย์ขึ้นและพระอาทิตย์ตกได้ ณ จุดเดียวกันและเป็นแหล่งท่องเที่ยวทางวัฒนธรรมที่แสดงวิถีชีวิตประมงพื้นบ้านในการออกหาปลาโดยใช้เรือกอและ รวมถึงมีแหล่งท่องเที่ยวทางประวัติศาสตร์ที่สำคัญ ได้แก่ สุสานเจ้าเมืองปัตตานี ตนกูบือซาร์ สุสานโต๊ะปันยังและมัสยิดดาโต๊ะซึ่งเป็นมัสยิดโบราณร่วมสมัยกับมัสยิดกรือเซะ

4.5 ชุมชนท่องเที่ยวตะโละกาโปร์ ตะโละกาโปร์ เป็นภาษามลายูพื้นเมือง คำว่า "ตะโละ" แปลว่า อ่าว คำว่า "กาโปร์" แปลว่า ปูน รวมความหมายแปลว่า อ่าวปูน เดิมมีเรื่องเล่าว่าบริเวณนี้เป็นที่เก็บเปลือกหอย และนำเปลือกหอยมาเผากลายเป็นปูนขาวใช้กินกับหมาก ปัจจุบันสันนิษฐานว่า เปลือกหอยเหล่านั้นเป็นหอยแครง ชาวประมงส่วนใหญ่เก็บมากินเนื้อ เปลือกหอยจะมีหินปูนฯ จึงเรียกตำบลนี้ว่า ตำบลตะโละกาโปร์ ชุมชนตะโละกาโปร์ เป็นชุมชนที่มีทรัพยากรทางธรรมชาติทางทะเลและมีชายฝั่งที่มีป่าชายเลนที่อุดมสมบูรณ์ คนในพื้นที่สามารถสร้างอาชีพใหม่นอกเหนือจากการประมง ยามว่างจะรวมกลุ่มเพื่อแปรรูปสินค้าจากปลาสด เป็นปลาแห้ง เพื่อใช้เวลาว่างให้เกิดประโยชน์พร้อมทั้งมีรายได้เพิ่มขึ้น มีการรวมตัวกันจัดตั้งการท่องเที่ยวโดยชุมชน ชื่อว่า บูนาดารา กิจกรรมที่ไม่ควรพลาดกิจกรรมผจญภัยล่องเรือผ่านอ้อมกอดของป่าชายเลน

4.6 ชุมชนท่องเที่ยวสะพานไม้บานา คือ กลุ่มวิสาหกิจชุมชนการท่องเที่ยวเกิดจากการรวมตัวของกลุ่มชาวประมงในพื้นที่ เพื่อสร้างโอกาสในการฟื้นฟูทรัพยากรทางธรรมชาติที่มีอยู่ในพื้นที่ จึงได้จัดตั้งเป็นกลุ่มวิสาหกิจชุมชนการท่องเที่ยวสะพานไม้บานา ซึ่งมหาวิทยาลัยสงขลานครินทร์ได้เข้ามาขับเคลื่อนผ่านงานวิจัยในการทำซั้งปลา และการเลี้ยงหอยแมลงภู่ จนเกิดเป็นรายได้แก่ชุมชน และชุมชนได้ต่อยอดด้วยการขยายพันธ์หอยนานาชนิด เพื่อให้มีจำนวนเพิ่มมากขึ้น รวมถึงการจัดกิจกรรมท่องเที่ยวแก่นักท่องเที่ยว โดยการนั่งเรือชมความสวยงามทางธรรมชาติ ที่เต็มไปด้วยความอุดมสมบูรณ์ ชมอุโมงค์ป่าโกงกาง เรียนรู้วิถีการเลี้ยงหอย การจับหอย และรับประทานอาหารพื้นบ้านฝีมือชาวบ้านในพื้นที่อีกด้วย

**สังคมพหุวัฒนธรรมในพื้นที่อ่าวปัตตานี**

ภายใต้สังคมพหุวัฒนธรรมในพื้นที่จังหวัดปัตตานี ที่มีความแตกต่างที่สวยงามทั้งทางด้านการนับถือศาสนา วิถีชีวิตที่แตกต่างกัน แต่ความแตกต่างนั้น กลับทำให้อ่าวปัตตานี มีสีสันและวิถีชีวิตที่ลงตัวเรียบง่าย ซึ่งความแตกต่างหลากหลายที่กล่าวมานั้น ล้วนสะท้อนออกมาผ่านทุนทางวัฒนธรรมในพื้นที่อ่าวปัตตานี ทั้งเรือกอและ ที่เป็นวิถีชีวิตในการทำประมงของชาวประมงรอบอ่าวปัตตานี ผ้าบาติกพื้นบ้านของชาวบ้าน ในพื้นที่ รวมถึงอาหารพื้นบ้านที่มีลงตัวทั้งในมิติของรสชาติ และมิติทางสังคม

**1. เรือกอและ** หรือ “ฆอและ” เป็นคำภาษามลายู หมายถึง โคลงเคลง หรือล่องลอย สารานุกรมฉบับราชบัณฑิตยสถาน เล่มที่ 3 (2505 : 1448) ได้ให้ความหมายไว้ว่า กุแหละ หรือกอและ เป็นคำภาษามาลายู ใช้เรียกเรือประมงขนาดเล็กหรือขนาดกลาง แต่บางโอกาสก็นำมาเรียกเรือขนาดใหญ่ ได้เหมือนกัน ข้อมูลหลายแห่งสันนิษฐานว่า เรือกอและน่าจะมีมาตั้งแต่สมัยสุโขทัย พร้อมกับการเผยแผ่ศาสนาอิสลาม และการเข้ามาตั้งรกรากของชาวมุสลิมในภาคใต้ตอนล่างของไทย ดังนี้คือ

การเข้ามาของมุสลิมในประเทศไทยในสมัยกรุงสุโขทัย (พ.ศ. 1800-1921) นั้น มุสลิมอาศัยอยู่ในนครศรีธรรมราชตลอดจนถึงมะละกา และมีหลักฐานที่แสดงว่าในสมัยสุโขทัยนั้นประเทศไทยมีการติดต่อกับประเทศมุสลิม เช่น อินโดนีเซีย อาหรับทั้งนี้ในสมัยของสมเด็จพระนเรศวรมหาราช และพระเอกาทศรถ (พ.ศ. 2133-2148) ตำแหน่งเสนา-บดีทางการคลังและการท่าเรือนั้นนิยมใช้ชาวเปอร์เซีย ซึ่งก็ใช้กันเป็นประเพณีสืบต่อมาจนตลอดสมัยอยุธยาและธนบุรี โดยมุสลิมในภาคใต้มีความชำนาญในการใช้เรือ คนไทยทางภาคใต้รู้จักการใช้เรืออย่างชำนิชำนาญมากกว่าคนไทยในภาคกลางเหตุผลหนึ่งที่สำคัญคือ การอยู่ติดลำน้ำ และฝั่งทะเล และจากหลักฐานทางประวัติศาสตร์กล่าวว่า ขุนนางเชื้อสายอาหรับมุสลิมมีความสามารถ เป็นอย่างยิ่งในด้านกิจการค้าทางทะเล รับราชการได้ตำแหน่งเป็นเจ้ากรมท่าสังกัดกองทัพเรือเป็นจำนวนมาก จนกลายเป็นตำแหน่งสืบทอดแบบประเพณีจึงสันนิษฐานได้ว่าชาวมุสลิมในภาคใต้มีความคุ้นเคย และชำนาญในการใช้เรือมาตั้งแต่สมัยโบราณและสืบทอดความชำนาญทางด้านการเดินเรือและการประมงให้แก่ลูกหลาน

จากการปรากฏเรื่องราวของเรือกอและในสมัยสุโขทัย และจากหลักฐานทางประวัติศาสตร์พอสรุป และสันนิษฐานได้ว่าเรือกอและและการเข้ามาตั้งรกรากถิ่นฐานในภาคใต้ตอนล่างของชาวมุสลิมและเนื่องจากชาวมุสลิมในภาคใต้มีความชำนาญพิเศษในการออกทะเลดังนั้นกลุ่มชนนี้จึงยึดอาชีพการประมงและเนื่องจากเป็นชาวพื้นเมืองที่มีทุนทรัพย์น้อย จึงมีการคิดประดิษฐ์เครื่องมือในการออกทะเลเพื่อทำการประมง ทำให้เกิด “เรือกอและ”ขึ้น ซึ่งลวดลายที่ปรากฎบนเรือกอและ เป็นลวดลายที่เกิดขึ้นจากความคิดสร้างสรรค์และอิทธิพลที่ได้รับจากสภาพแวดล้อม ทั้งปัจจัยสภาพภูมิประเทศ ภูมิอากาศ และลักษณะสังคมพหุวัฒนธรรมและวิถีความเป็นอยู่ร่วมในจังหัวดปัตตานี ลวดลายบนเรือกอจึงปรากฏสีสันลวดลาย ที่มาจากอิทธิพลศิลปะของ 4 ชนชาติ อันได้แก่ ชาวไทยพุทธ ชาวไทยมุสลิม ชาวชวา และชาวจีน นับได้ว่าเป็นนวัตกรรมสร้างสรรค์ซึ่งเป็นผลของวัฒนธรรมสัมพันธ์ที่มีคุณค่าสมควรอนุรักษ์ไว้อย่างยิ่ง ซึ่งจิตรกรรมที่นำมาตกแต่งเรือและส่วนใหญ่จึงเป็นภาพสัตว์น้ำ สัตว์ในจินตนาการจากประเพณี ศาสนา วรรณคดี ศิลปการแสดงต่างๆ สัตว์หิมพานต์ และภาพทิวทัศน์จิตรกรรมประเภทสัตว์น้ำภาพสัตว์น้ำที่นิยมวาด โดยมีจุดมุ่งหมาย เพื่อความสวยงามและอาจจะเพื่อแสดงให้เห็นว่าเรือกอและลำนั้นทำการประมงเพื่อจับสัตว์น้ำประเภทนั้น ที่ปรากฎบนเรือกอและ ได้แก่ ปู ปลา กุ้ง หมึกภาพสัตว์ในจินตนาการจากประเพณี ได้แก่ ภาพนกกาเฆาะซูรอ หรือนกกากะสุระ นกกรุดา หรือนกครุฑนกบือเฆาะมาศ หรือนกยูงทอง นกบุหรงซีงอ หรือนกสิงห์ ภาพสัตว์ ในจินตนาการจากศาสนาภาพสัตว์ในจินตนาการจากวรรณคดี เช่น หงส์ภาพสัตว์ในจินตนาการจากศิลปะการแสดงต่างๆภาพสัตว์หิมพานของไทย เช่น ภาพหนุมาน นาค เงือกภาพสัตว์ในจินตนาการของจีน เช่น ภาพมังกร นกยูง นกกระเรียนจิตรกรรมประเภทภาพทิวทัศน์ (วุฒิ วัฒนสิน. 2542)

สำหรับบริเวณอ่าวปัตตานี ประชาชนยังคงวิถีชีวิตโดยการใช้เรือกอและในการทำประมง และการทำธุรกิจท่องเที่ยวบริเวณรอบอ่าวปัตตานีอย่างต่อเนื่อง

**2. ผ้าบาติก** หรือผ้าปาเต๊ะเป็นคำที่ใช้เรียกผ้าชนิดหนึ่งที่มีวิธีการทำโดยใช้เทียนปิดส่วนที่ ไม่ต้องการให้ติดสี และใช้วิธีการแต้ม ระบาย หรือย้อมในส่วนที่ต้องการให้ติดสี ผ้าบาติกบางชิ้นอาจจะผ่านขั้นตอนการปิดเทียน แต้มสี ระบายสีและย้อมสีนับเป็นสิบๆครั้ง ส่วนผ้าบาติกอย่างง่ายอาจทำโดยการเขียนเทียนหรือพิมพ์เทียน แล้วจึงนำไปย้อมสีที่ต้องการ คำว่าบาติก (Batik) หรือปาเต๊ะ เดิมเป็นคำในภาษาชวา ใช้เรียกผ้าที่มีลวดลายที่เป็นจุด คำว่า "ติก" มีความหมายว่า เล็กน้อย หรือจุดเล็กๆมีความหมายเช่นเดียวกับ คำว่าตริติก หรือตาริติก ดังนั้นคำว่า บาติก จึงมีความหมายว่าเป็นผ้าที่มีลวดลายเป็นจุด ๆ ด่างๆ โดยวิธีการทำผ้าบาติกในสมัยดั้งเดิมใช้วิธีการเขียนด้วยเทียน (wax-writing) ดังนั้นผ้าบาติก จึงเป็นลักษณะผ้าที่มีวิธีการผลิตโดยใช้เทียนปิดในส่วนที่ไม่ต้องการให้ติดสี แม้ว่าวิธีีการทำผ้าบาติกในปัจจุบันจะก้าวหน้าไปมากก็ตามแต่ แต่ลักษณะเฉพาะประการหนึ่งของผ้าบาติกก็คือจะต้องมีวิธีการผลิตโดยใช้เทียนปิดส่วนที่ไม่ต้องการให้ติดสีหรือปิดส่วนที่ไม่ต้องการให้ติดสีซ้ำอีก

สำหรับแหล่งกำเนิดของผ้าบาติกมาจากไหนยังไม่เป็นที่ยุติ นักวิชาการชาวยุโรปหลายคนเชื่อว่าอาจเกิดขึ้นในประเทศอินเดียแล้วจึงแพร่หลายเข้าไปในอินโดนีเซีย อีกหลายแนวคิดก็ว่ามาจากอียิปต์หรือเปอร์เซีย ถึงแม้ว่าจะมีการค้นพบผ้าบาติกที่มีอายุเก่าแก่ในประเทศอื่นๆ ทั้งอียิปต์ อินเดียและญี่ปุ่น แต่นักวิชาการบางท่านก็ยังเชื่อว่าผ้าบาติก เป็นของดั้งเดิมของอินโดนีเซียและยืนยันว่าศัพท์เฉพาะที่เรียกวิธีการและขั้นตอนในการทำผ้าบาติกเป็นศัพท์ภาษาอินโดนีเซีย

สำหรับบริเวณอ่าวปัตตานี เราจะพบชุมชนที่ทำผ้าบาติก หรือปาเตะได้ที่ ชุมชนบาราโหม โดยชุมชนได้ต่อยอดต้นผลิตภัณฑ์ทางวัฒนธรรม (Cultural Product of Thailand : CPOT) ที่เรียกว่า “ผ้าบาติกบล็อกไม้แห่งปัตตานี” โดยการนำลวดลายจากเศษกระเบื้องเครื่องถ้วยชามโบราณที่ขุดพบในพื้นที่ มาเป็นแรงบันดาลใจในการสร้างสรรค์ลวดลายบนผืนผ้าด้วยเทคนิคการพิมพ์ลาย และนำมาตัดเย็บเป็นเสื้อผ้า กระเป๋า หรือผ้าพันคอ ที่มีเอกลักษณ์เฉพาะตัวโดดเด่นไม่ซ้ำใคร สามารถสร้างรายได้และชื่อเสียงให้กับชุมชนเป็นอย่างมาก

**3. อาหารพื้นบ้าน** อ่าวปัตตานี เป็นเหมือนจิตวิญญาณคนรอบอ่าว เป็นพื้นที่ทำมาหากินของชาวบ้านรอบอ่าวมาตั้งแต่ในอดีตจนถึงปัจจุบัน และจากความสมบูรณ์ของทรัพยากร ถ่ายทอดสู่ความมั่งคั่งทางอาหาร ทำให้บริเวณอ่าวปัตตานี มีอาหารพื้นถิ่นที่ชาวบ้านทำกินกันในครอบครัวเป็นจำนวนมาก ไม่ว่าจะเป็น

ข้าวยำ ถือเป็นอาหารหลักในท้องถิ่นของชาวไทยมุสลิมปัตตานีนิยมรับประทานในมื้อเช้า และมื้อเย็น เป็นอาหารที่ทำรับประทานง่ายหรือหาซื้อง่ายมีขายเกือบทุกชุมชน เนื่องจากวัตถุดิบที่ใช้ปรุงมีอยู่ในท้องถิ่น ไม่ว่าจะเป็นผักสดจากริมรั้ว ปลาที่หาได้ในท้องทะเลรอบอ่าวปัตตานี พร้อมกับภูมิปัญญาในการถนอมอาหารแปรรูปจากปลาสด กลายเป็นบูดูที่มีรสชาติ อร่อย กลมกล่อม

แกงกุ้งผักกูด ผักกูด หรือในชุมชนมุสลิมเรียกว่า “ปูโจ๊ะปากู” เป็นผักยอดนิยมของคนในท้องถิ่นปัตตานี ยำ ด้วยผักกูดมีสีเขียวสด ใบประกอบแบบขน ยอดหงิกม้วนงอสวยงามมีชั้นเชิงทางศิลปะ ทำให้ชนชั้นสูงหรือผู้มีฐานะนำผักท้องถิ่นอย่างผักกูดมาเป็นวัตถุดิบในการปรุงอาหารเลี้ยงในงานต้อนรับบุคคลสำคัญ หรือรับประทานภายในครอบครัวในโอกาสวันสำคัญต่างๆ

ยำหัวปลี หรือ กาบูยาตง” “กาบู” หมายถึง ยำ “ยาตง” หมายถึง หัวปลี ด้วยรสชาติหัวปลีมีความฝาด จึงนำมายำกับกะทิผสมน้ำตาลทราย เกลือ ทำให้ได้รสชาติที่ อร่อยเป็นเอกลักษณ์ของตัวเอง เป็นอาหารที่นิยมทำรับประทานเองที่บ้าน รับประทานกับข้าวสวย ทั้ง 3 มื้อ หรือบางครั้งสามารถหารับประทานได้ในงานมลคลต่าง ๆ เช่น งานแต่งงาน ขึ้นบ้านใหม่ งานเมาลิด เป็นต้น

ตูปะซูตง หรือ ปลาหมึกยัดไส้ข้าวเหนียว เป็นอาหารหวานที่ชาวไทยมุสลิมรับประทานหลังอาหารมื้อกลางวัน หรือรับประทานเป็นอาหารว่าง บางครั้งใช้รับประทานแทนอาหารมื้อใดมื้อหนึ่งก็ได้ ทำกินกันบ่อยในชุมชนที่อยู่ใกล้ทะเล

ปลากระบอกต้มเผ็ด ถือเป็นอาหารที่นิยมทำกินในชุมชนที่อยู่รอบอ่าวปัตตานี กล่าวกันว่าในอดีตเป็นกับข้าวหลักที่ทำกินกันทุกบ้าน เป็นปลาที่รสชาติดี เนื้อนุ่ม หวาน มัน ชาวไทยมุสลิมนิยมนำปลากระบอกมาต้มเผ็ด รสชาติเข้มข้น เปรี้ยวเผ็ดลักษณะคล้ายแกงส้ม แต่ใส่ตะไคร้ช่วยดับกลิ่นคาว เหมาะสำหรับกินมื้อเที่ยงกับข้าวสวยอร่อยเผ็ดจัดจ้านได้ใจ

ซาโยโกโล๊ะ หรือ ซาโยผักพื้นบ้าน (ซาโย = ต้มกระทิ) เป็นอาหารยอดนิยมของคนเฒ่าคนแก่ที่ทำกินต่อ ๆ กันมายาวนาน ซาโยโกโล๊ะนั้นจะเหมาะกินกับปลาเค็มมากเพราะซาโยจะมีรสจืดมัน ถ้าได้กินข้าวกับซาโยคลุกกับน้ำบูดูที่มีรสเค็ม มีผักเหนาะที่เหลือจากการทำซาโยมาต้ม มีปลาเค็ม ก็อร่อยตามแบบฉบับอาหารพื้นบ้าน สำหรับคนมุสลิม ถือว่าเป็นกับข้าวมื้อเด็ดทีเดียว

และจากวิถีชีวิตชุมชนของชาวบ้านบริเวณรอบอ่าวปัตตานี การจัดสำรับสำหรับการรับประทานอาหารถือเป็นอีกหนึ่งวิถีชีวิตที่อยู่คู่กับวิถีชุมชน "นาสิอีแดกำปง" เป็นรูปแบบการรับประทานอาหารแบบท้องถิ่นในรูปของสำรับ ที่รวมเมนูพื้นเมืองจากวัตถุดิบที่มีภายในท้องถิ่น มาจัดวางลงบนใบตอง และใช้มือในการทาน ถือเป็นอีกหนึ่งในอัตลักษณ์ที่ทำให้อ่าวปัตตานี มีความเป็นวิถีที่น่าสนใจมากยิ่งขึ้น

**สถานการณ์ด้านการกัดเซาะชายฝั่ง**

อ่าวปัตตานี ประกอบด้วยพื้นที่ชายฝั่งทะเลรอบอ่าว และนอกอ่าว ทั้งในเขตอำเภอเมือง และอำเภอยะหริ่ง โดยในพื้นที่อำเภอเมือง มีพื้นที่ชายฝั่งที่ถูกกัดเซาะ ในระดับปลานกลาง (1 – 5 เมตร ต่อปี) จำนวน 2 ตำบล ได้แก่ ตำบลบานา ถูกกัดเซาะเป็นระยะทางทั้งสิ้น 446.58 เมตร และตำบลรูสะมิแล ถูกกัดเซาะเป็นระยะทางทั้งสิ้น 1,862.73 เมตร ส่วนในพื้นที่อำเภอยะหริ่ง พบพื้นที่ที่ถูกกัดเซาะชายฝั่ง จำนวน 2 ตำบล ได้แก่ ตำบลตะโละกาโปร์ มีพื้นที่ที่ได้รับการกัดเซาะทั้งสิ้น 9,651.09 เมตร โดยถูกกัดเซาะในระดับรุนแรง (มากกว่า 5 เมตรต่อปี) เป็นระยะทาง 5,309.50 เมตร และในระดับปลานกลาง (1 – 5 เมตร ต่อปี) เป็นระยะทาง 4,341.58 เมตร และตำบลแหลมโพธิ์ มีพื้นที่ที่ได้รับการกัดเซาะทั้งสิ้น 14,310.33 เมตร โดยถูกกัดเซาะในระดับรุนแรง (มากกว่า 5 เมตรต่อปี) เป็นระยะทาง 9,326.40 เมตร และในระดับปลานกลาง (1 – 5 เมตร ต่อปี) เป็นระยะทาง 4,983.93 เมตร

สาเหตุของการกัดเซาะชายฝั่ง

1. การพัฒนาพื้นที่ชายฝั่งและพื้นที่ริมทะเล การพัฒนาพื้นที่ชายฝั่งทะเลในรูปแบบต่างๆ ได้แก่ การตั้งถิ่นฐานและสิ่งก่อสร้าง การเพาะเลี้ยงสัตว์น้ำ การสูบน้ำทะเลมาใช้เพื่อการเพาะเลี้ยง การวางท่อระบายน้ำทิ้งและการเปลี่ยนแปลงทางไหลของน้ำ และหรือร่องน้ำ การก่อสร้างรุกล้ำลำน้ำ อย่างเช่น การก่อสร้างสะพาน การสร้างท่าเทียบเรือและถนนเลียบชายฝั่ง ล้วนกระตุ้นให้ชายฝั่งทะเลซึ่งมีความเปราะบาง เกิดการเปลี่ยนแปลงชายฝั่งกัดเซาะ

2. การแก้ไขปัญหาเฉพาะหน้าของภาครัฐ โดยเฉพาะในช่วงฤดูมรสุมตะวันออกเฉียงเหนือหลายพื้นที่ประสบกับปัญหา ชายฝั่งทะเลถูกกระแสคลื่นลมกัดเซาะ ได้มีการแก้ไขปัญหาเพื่อช่วยบรรเทาความเดือดร้อนให้แก่ประชาชน ในรูปแบบต่างๆ เช่น กำแพงกันคลื่น หินทิ้งและรอดักทราย เป็นต้น โครงสร้างดังกล่าวไม่สามารถสลายพลังงานคลื่นได้ กลับส่งผลกระทบให้เกิดปัญหากัดเซาะชายฝั่งรุนแรงและขยายตัวเป็นวงกว้างมากขึ้น ถือว่าเป็นการแก้ไขปัญหาที่ผิดพลาด

3. กระบวนการทางธรรมชาติ โดยเฉพาะการเปลี่ยนแปลงอย่างรวดเร็วในช่วงฤดูมรสุมตะวันออกเฉียงเหนือที่มีกระแสคลื่นและลมแรงเมื่อคลื่นและลมกระทบชายฝั่งจะชะตะกอนทรายออกไปทำให้เกิดภาวะขาดความสมดุลของตะกอนทรายชายหาด ผนวกกับสภาวะโลกร้อนระดับน้ำทะเลสูงขึ้นส่งผลให้ชายฝั่งทะเลมีการเปลี่ยนแปลงเกิดปัญหากัดเซาะชายฝั่ง การเปลี่ยนแปลงเช่นนี้เป็นกระบวนการทางธรรมชาติ

**ประเด็นปัญหาสำคัญบริเวณอ่าวปัตตานี**

ประเด็นปัญหาที่เกิดขึ้นบริเวณอ่าวปัตตานีที่สำคัญ ได้แก่ ความเสื่อมโทรมของทรัพยากรธรรมชาติ และสิ่งแวดล้อมอันเกิดจากการใช้ประโยชน์ที่ดินชายฝั่งและทรัพยากรทางทะเลอย่างไม่เหมาะสม ขาดการ วางแผนควบคุมดูแลและส่งเสริมสนับสนุนให้เกิดความยั่งยืน ซึ่งส่งผลกระทบต่อวิถีชีวิตของชุมชนรอบอ่าว โดยสามารถสรุปประเด็นปัญหาที่เกิดขึ้นได้ ดังนี้

**1. ปัญหาป่าชายเลนเสื่อมโทรม**

ข้อมูลการจำแนกเขตการใช้ประโยชน์ที่ดินในพื้นที่ป่าชายเลนของ จังหวัดปัตตานี พบว่า พื้นที่ป่าชายเลนของจังหวัดปัตตานีมีแนวโน้มลดลง โดยเมื่อปี พ.ศ. 2543 มีพื้นที่ 26,990.70 ไร่ ลดลงเหลือ 21,993.68 ไร่ ในปี พ.ศ. 2552 หรือลดลงเท่ากับ 4,996.79 ไร่ คิดเป็นร้อยละ 18.15 และจากข้อมูลของ กรมทรัพยากรทางทะเลและชายฝั่ง เมื่อปี พ.ศ.2555 พบว่า พื้นที่อ่าวปัตตานีซึ่งครอบคลุมอำเภอเมืองปัตตานี และอำเภอยะหริ่ง มีพื้นที่ป่าชายเลนจำนวน 431.03 ไร่ และ 8,063.51 ไร่ ตามลำดับ รวมเป็นพื้นที่ ป่าชายเลนทั้งหมด 8,494.54 ไร่ การลดลงของพื้นที่ป่าชายเลนมีสาเหตุมาจากการบุกรุกอันเนื่องมาจาก กิจกรรมของมนุษย์ ทั้งจากการเปลี่ยนแปลงพื้นที่เพื่อเป็นที่อยู่อาศัย การเพาะเลี้ยงสัตว์น้ำ อุตสาหกรรม และพาณิชยกรรม รวมทั้งปัญหามลพิษจากน้ำเสียชุมชน อุตสาหกรรม และเกษตรกรรม แต่ในปัจจุบันมี การส่งเสริมการปลูกป่าและอนุรักษ์ ป่าชายเลนจึงทำให้พื้นที่ป่าชายเลนมีพื้นที่เพิ่มขึ้น โดยเฉพาะป่าชายเลน ในเขตอำเภอยะหริ่ง

**2. ปัญหาความตื้นเขินของอ่าวปัตตานี**

ข้อมูลจากการประเมินปริมาณตะกอนที่ทับถมในบริเวณอ่าวปัตตานี ของมหาวิทยาลัยสงขลานครินทร์ วิทยาเขตปัตตานี เมื่อปี พ.ศ. 2547 โดยใช้วิธีการประเมินจากปริมาณของแข็งแขวนลอย พบว่ามีปริมาณตะกอนที่ทับถมในพื้นที่อ่าวปัตตานีประมาณ 189,351.52 ลูกบาศก์เมตร/ปี โดยทับถมบริเวณปากแม่น้ำปัตตานีมากที่สุดประมาณ 156,339.03 ลูกบาศก์เมตร/ปี รองลงไป ได้แก่ ปากคลองยามู เท่ากับ 29,142.30 ลูกบาศก์เมตร/ปี อันมีสาเหตุจากตะกอนแม่น้ำสายต่างๆ ถูกพัดพามา สะสมในอ่าวปัตตานีซึ่งเป็นพื้นที่รับน้ำของแม่น้ำสายหลัก คือ แม่น้ำปัตตานีและแม่น้ำยะหริ่ง รวมถึงคลอง ยามูที่มีลำน้ำไหลลงบริเวณก้นอ่าวปัตตานี และยังพบว่ามีปัญหาการนําตะกอนดินจากการขุดลอกไปถมทะเลบริเวณพื้นที่ชายฝั่ง ส่งผลให้พื้นที่หาดโคลนลดลง ซึ่งส่งผลกระทบถึงการไหลเวียนและการถ่ายเท ของมวลน้ำภายในและภายนอกอ่าว

**3. ปัญหามลพิษทางน้ำ**

จากข้อมูลการติดตามสถานการณ์ปัญหาด้านคุณภาพน้ำในพื้นที่อ่าวปัตตานี ช่วงปี พ.ศ. 2528 - 2548 พบว่า คุณภาพน้ำในแม่น้ำปัตตานีและอ่าวปัตตานีโดยรวมค่อนข้างเสื่อมโทรม เนื่องจากมีปริมาณสารอินทรีย์ในน้ำสูงและมีแบคทีเรียกลุ่มโคลิฟอร์มปนเปื้อนในปริมาณสูงในบางจุด รวมถึงมีการปนเปื้อนของโลหะหนักบางชนิด ในช่วงปี พ.ศ. 2549-2556 คุณภาพน้ำในแม่น้ำปัตตานีและอ่าวปัตตานีมีแนวโน้มที่ดีขึ้นเล็กน้อย เนื่องจากมีปริมาณโลหะหนักที่พบใน น้ำไม่เกินเกณฑ์มาตรฐาน แต่ในบริเวณปากแม่น้ำปัตตานีและปากอ่าวปัตตานี ยังคงตรวจพบปริมาณ โคลิฟอร์มแบคทีเรียค่อนข้างสูง และจากข้อมูลการเฝ้าระวังคุณภาพน้ำของสำนักงานทรัพยากรธรรมชาติ และสิ่งแวดล้อมจังหวัดปัตตานี เมื่อปี พ.ศ. 2552-2555 พบว่า คลองอาเนาะซูงา (คลองน้ำใส) ในเขต เทศบาลเมืองปัตตานี เป็นคลองที่มีคุณภาพน้ำอยู่ในเกณฑ์เสื่อมโทรมมาก โดยพบออกซิเจนละลายน้ำ น้อยกว่า 2 มิลลิกรัมต่อลิตร เป็นส่วนใหญ่ (ค่ามาตรฐาน ไม่ต่ำกว่า 2 มก./ล.) และบางครั้งพบว่าน้ำใน คลองมีปริมาณออกซิเจนละลายน้ำเป็นศูนย์ มีค่าความสกปรกในรูปบีโอดีอยู่ในช่วง 20.9-50.4 มิลลิกรัมต่อลิตร (ค่ามาตรฐานไม่เกิน 4.0 มก./ล.) ในส่วนของปริมาณแบคทีเรียชนิดโคลิฟอร์มทั้งหมด (Total Coliform Bacteria) โดยเฉลี่ยรายปีอยู่ในช่วง 340,000 - 467,500,000 MPN/100 มิลลิลิตร ซึ่งสูงเกินเกณฑ์มาตรฐาน (ค่ามาตรฐานไม่เกิน 20,000 MPN/100 มล.) โดยมีสาเหตุหลักมาจากการ ปล่อยน้ำทิ้งและน้ำเสียจากชุมชน โรงงานอุตสาหกรรม ท่าเทียบเรือ สะพานปลา นากุ้งและการเพาะเลี้ยง ชายฝั่งต่างๆ ลงสู่แหล่งน้ำโดยตรง ขาดการบำบัดน้ำเสียอย่างเหมาะสม รวมทั้งขยะมูลฝอยที่ถูกทิ้งลง แหล่งน้ำที่ไหลลงสู่อ่าวปัตตานี

**4. ปัญหาทรัพยากรสัตว์น้ำชายฝั่งมีปริมาณลดลง**

ตั้งแต่ปี พ.ศ. 2523 จนถึงปัจจุบัน มีการประมง อวนลาก อวนรุน อวนตาถี่ ยาเบื่อ ลอบไอ้โง่ อวนลาก อวนรุนเล็ก และโพงพาง ซึ่งเป็นเครื่องมือประมง ทำลายล้าง เป็นการละเมิดกฎหมายและส่งผลต่อประมงพื้นบ้าน การใช้เครื่องมือและวิธีการประมงที่ผิด กฎหมายเพื่อจับสัตว์น้ำให้มากขึ้น การจับสัตว์น้ำขนาดเล็กเพื่อทดแทนผลผลิตที่ลดลง ส่งผลให้เกิดความขัดแย้งจากการแย่งชิงแหล่งอาศัยและทรัพยากรส่วนรวมของอ่าว นอกจากนี้ ยังมีการ เพาะเลี้ยงสัตว์น้ำชายฝั่ง และการทำนากุ้ง รวมถึงการทำลายแหล่งอาศัยของสัตว์น้ำบริเวณพื้นท้องน้ำ จากการทิ้งเลนและดินจากการขุดลอกร่องน้ำ ความเค็มของน้ำในอ่าวที่ลดลง การเปลี่ยนแปลงของ กระแสน้ำในอ่าว และขาดความจริงจังและต่อเนื่องในการบังคับใช้กฎหมาย ที่ส่งผลกระทบให้ทรัพยากร สัตว์น้ำชายฝั่งมีปริมาณลดลง

**5. ปัญหาพื้นที่ชายฝั่งทะเลรอบอ่าวปัตตานีและนอกอ่าวถูกกัดเซาะ**

สถานการณ์การกัดเซาะชายฝั่งบริเวณอ่าวปัตตานี และนอกอ่าวมีสถานการณ์พื้นที่ชายฝั่งที่ถูกกัดเซาะ ในระดับปลานกลาง (1 – 5 เมตร ต่อปี) ระยะทางทั้งสิ้น 11,634.82 เมตร และในระดับรุนแรง (มากกว่า 5 เมตรต่อปี) เป็นระยะทางทั้งสิ้น 14,635.90 เมตร รวมบริเวณที่ได้รับผลกระทบจากการกัดเซาะชายฝั่งทั้งบริเวณรอบอ่าวปัตตานี และนอกอ่าวปัตตานี จำนวนทั้งสิ้น 26,270.72 เมตร

**2. ทบทวนข้อเสนอจากงานสร้างเสริมสุขภาวะภาคใต้**

จากข้อเสนอเชิงนโยบายด้านการท่องเที่ยวและการอนุรักษ์ทรัพยากรธรรมชาติ ในงานสร้างเสริมสุขภาวะภาคใต้ในครั้งก่อน สมัชชาสร้างสุขปัตตานี ได้นำเสนอข้อเสนอเชิงนโยบายต่อประเด็นความมั่นคงทางทรัพยากรธรรมชาติและสิ่งแวดล้อม และการจัดการภัยพิบัติไว้ ดังนี้

**2.1 ข้อเสนอเชิงนโยบายต่อประเด็นความมั่นคงทางทรัพยากรธรรมชาติและสิ่งแวดล้อม เพื่อการท่องเที่ยว**

**ระดับนโยบาย**

การประสานเชื่อมโยงการพัฒนาการท่องเที่ยวจังหวัดกับคณะกรรมการนโยบายการท่องเที่ยวแห่งชาติ ซึ่งเป็นหน่วยงานหลักในการกำหนดนโยบาย ให้มีประเด็นการพัฒนาของการท่องเที่ยว โดยมีกระทรวงการท่องเที่ยวและกีฬาเป็นผู้รับนโยบายเพื่อประสานการแปลงนโยบายหรือแผน ไปยังหน่วยงานต่างๆ ที่เกี่ยวข้อง ทั้งหน่วยงานส่วนกลาง ส่วนภูมิภาค ส่วนท้องถิ่น ในการจัดทำแผนปฏิบัติการประจำปีขอหน่วยงานท่องเที่ยวในพื้นที่ให้สอดคล้องกับแผนพัฒนาการท่องเที่ยวจังหวัด โดยการประสาน ดูแล กำกับการดำเนินงานร่วมกันระหว่างหน่วยงานระดับนโยบายและพื้นที่ควบคู่กันไปด้วย เพื่อให้การพัฒนาการท่องเที่ยวในระดับนโยบาย และระดับพื้นที่มีความชัดเจน มีกลไกสนับสนุนการทำงานขับเคลื่อนเครือข่ายการท่องเที่ยวโดยชุมชนในภาคใต้และมีการบูรณาการการพัฒนาการท่องเที่ยวเป็นไปในทิศทางเดียวกัน

**ระดับพื้นที่**

คณะกรรมการพัฒนาการท่องเที่ยวจังหวัดพัฒนาการท่องเที่ยวจะเป็นหน่วยงานหลักในการดำเนินการพัฒนาในระดับพื้นที่ โดยเป็นแกนกลางในการประสานนโยบายจากคณะกรรมการนโยบายการท่องเที่ยวแห่งชาติที่เกี่ยวข้องกับชายแดนใต้ไปสู่การปฏิบัติในระดับพื้นที่ โดยผ่านความร่วมมือจากทุกภาคส่วนที่เกี่ยวข้องทั้งหน่วยงานภาครัฐ ภาคเอกชน สถาบันการศึกษา องค์กรระหว่างประเทศ และท้องถิ่น เพื่อให้การพัฒนาการท่องเที่ยวในระดับพื้นที่ จังหวัด รวมทั้งการประสานการพัฒนากับศูนย์อำนวยการบริหารจังหวัดชายแดนภาคใต้ (ศอบต.) เพื่อการเชื่อมโยงนโยบาย การจัดสรรทรัพยากร ร่วมกันในการขับเคลื่อนไปในทิศทางเดียวกัน

**ระดับชุมชน**

หน่วยงานที่เกี่ยวข้องกับการพัฒนาการท่องเที่ยวประจำจังหวัดร่วมพัฒนาการท่องเที่ยวร่วมกันสนับสนุนให้ภาคประชาชนและชุมชนเข้ามามีส่วนร่วมในการพัฒนาการท่องเที่ยวของประเทศ มีการรับรองมาตรฐานของหน่วยงานในบริบทที่เหมาะสมและสอดรับกับวิถีชีวิตของชุมชนท้องถิ่น ผ่านกระบวนการเข้ามามีส่วนร่วมของชุมชนและเครือข่ายภาคประชาชน เจ้าของพื้นที่จะช่วยเพิ่มเอกลักษณ์และประสบการณ์การท่องเที่ยว และเป็นการกระจายรายได้จากการท่องเที่ยวสู่ประชาชน อย่างยั่งยืนโดยแท้จริง

**2.2 ข้อเสนอเชิงนโยบายต่อประเด็นความมั่นคงในการจัดการภัยพิบัติ ลุ่มน้ำสายบุรี (พื้นที่ปลายน้ำ)**

**ระดับนโยบาย**

การกำหนดหน้าที่ภารกิจงานของหน่วยงานภาครัฐ ให้มีความชัดเจนว่าหน่วยงานใด รับผิดชอบในการแก้ไขปัญหาในส่วนไหน และควรมีการสนับสนุนให้หน่วยงานมีเครื่องมือในการรับมือต่อเหตุภัยพิบัติที่จะเกิดขึ้น เพื่อลดความเสี่ยงในการแก้ไขปัญหาเมื่อเกิดภัยพิบัติ กำหนดให้มีการจัดตั้งศูนย์บัญชาการภัยพิบัติทั้งในระดับจังหวัด อำเภอ และตำบล สำหรับหน่วยงานที่มีอำนาจหน้าที่ในการป้องกันและแก้ไขปัญหาภัยพิบัติ จะต้องสร้างการรับรู้ในเรื่องข้อมูล กฎ ระเบียบ ข้อบังคับต่าง ๆ ที่เกี่ยวข้องกับการแก้ไขปัญหาภัยพิบัติ รวมทั้งการใช้กฎหมายผังเมืองสำหรับสิ่งปลูกสร้างไม่ขวางทางน้ำ สนับสนุนให้องค์กรปกครองส่วนท้องถิ่นมีอำนาจในการวางแผนบริการจัดการน้ำอย่างเป็นระบบ เพื่อให้เกิดการบูรณาการการแก้ไขปัญหาเป็นภาพรวม สนับสนุนให้องค์กรชุมชน/ภาคประชาชนมีส่วนร่วมในการจัดทำแผนและยุทธศาสตร์การบริหารจัดการน้ำและระบบเฝ้าระวังภัยพิบัติ

**ระดับพื้นที่**

กำหนดให้สำนักงานป้องกันและบรรเทาสาธารณะภัยจังหวัดเป็นหน่วยงานหลักในการทำงานร่วมกับองค์กรปกครองส่วนท้องถิ่นในการแก้ไขปัญหาภัยพิบัติที่เกิดขึ้น สำหรับสำนักงานโยธาธิการและ ฝังเมืองจังหวัด ควรมีการทำประชาพิจารณ์ร่วมกับประชาชนในพื้นที่กรณีการสร้างถนน เนื่องจากการสร้างถนนที่สูงกว่าพื้นที่อยู่อาศัยส่งผลให้เกิดการกีดขวางทางน้ำ องค์การบริหารส่วนจังหวัดควรเข้ามามีบทบาทในการวางแผน ออกแบบโครงสร้างชุมชนเพื่อป้องกันภัยน้ำท่วมแบบองค์รวม เพื่อให้เกิดการแก้ไขปัญหาอย่างเป็นรูปธรรม และอยากให้มีหน่วยงานที่เข้ามารับผิดชอบในการติดตามและประเมินผลจากการช่วยเหลือตามภารกิจของแต่ละหน่วยงาน กรณีสร้างบ้านให้แก่ผู้ประสบภัยน้ำท่วม และการทำผังเมืองชุมชน เพื่อแก้ไขปัญหาอุทกภัย

**จากข้อเสนอในปีก่อน สู่การกำหนดข้อเสนอแนะเชิงนโยบายในปัจจุบัน**

การท่องเที่ยวมีความสำคัญต่อทั้งบุคคลในระดับปัจเจกและระดับสาธารณะ ซึ่งสามารถส่งผลต่อไปยังสังคม ประเทศชาติ และภูมิภาคได้อย่างไม่สิ้นสุด โดยในระดับบุคคลนั้นการท่องเที่ยวทำให้เกิดความสุข และช่วยให้บุคคลได้รับการพักผ่อนอันเป็นสิทธิขั้นพื้นฐานของมนุษย์ตามปฏิญญาสากลว่าด้วยสิทธิมนุษยชนในด้านสิทธิในการพักผ่อน ว่าด้วยสิทธิในการพักผ่อนและการผ่อนคลายยามว่าง ในปฏิญญาสากลว่าด้วยสิทธิมนุษย์ หรือ Universal Declaration of Human Rights หรือ UDHR (กรมองค์การระหว่างประเทศ, กระทรวงการต่างประเทศ, 2551) นอกจากนี้ การท่องเที่ยวยังช่วยพัฒนาและเปิดโลกทัศน์ ทำให้บุคคลเกิดทัศนคติ ที่กว้างไกล สามารถรับรู้และเข้าใจสถานการณ์ที่เป็นจริง และถือเป็นรูปแบบหนึ่งของการศึกษาที่คนทุกระดับสามารถมีประสบการณ์ร่วมกันได้ ในด้านความสัมพันธ์ระหว่างประเทศนั้นการท่องเที่ยวยังสามารถช่วยสร้างความเข้าใจระหว่างมนุษย์ ก่อให้เกิดการแลกเปลี่ยนวัฒนธรรมทั้งระหว่างคนในชาติและกับนานาชาติ อันจะส่งผลให้เกิดความเข้าใจอันดีระหว่างกันได้ ในด้านสังคม การท่องเที่ยวก่อให้เกิดการแลกเปลี่ยนและสืบทอดวัฒนธรรม ผู้ที่เป็นเจ้าของประเพณีและวัฒนธรรมเกิดจินตภาพและการรับรู้คุณค่าของวัฒนธรรมประเพณีประจำถิ่นของตน เกิดความภาคภูมิใจอนุรักษ์หวงแหนภูมิปัญญาและทุนทางวัฒนธรรมของตนเอง เพื่อสืบทอดและอนุรักษ์รวมทั้งเผยแพร่ต่อไปแก่ ผู้ที่มาเยือน จึงเกิดการฟื้นฟูและอนุรักษ์ศิลปะวัฒนธรรม เช่น ประเพณี การแต่งกาย อาหาร ศิลปะพื้นถิ่น เป็นต้น นอกจากนี้ ยังนำพาความเจริญไปสู่ท้องถิ่น ทั้งการคมนาคม สาธารณูปโภค เกิดการพัฒนาคุณภาพชีวิตของประชาชน ทั้งเจ้าของท้องถิ่นและนักท่องเที่ยว จึงส่งเสริมการลดช่องว่างของสังคม เนื่องจากประชาชนมีชีวิตความเป็นอยู่ที่ดีขึ้น รวมไปถึงช่วยก่อให้เกิดความมั่นคงปลอดภัยในสังคมอีกด้วยในด้านเศรษฐกิจนั้น การท่องเที่ยวเป็นแหล่งรายได้ที่ช่วยสร้างเสถียรภาพในการดำรงชีพให้แก่ประชาชน ซึ่งต่อยอดไปจนถึงรายได้ของประเทศ และทำให้เกิดการลงทุนทางธุรกิจที่เกี่ยวข้องโดยตรงและที่เกี่ยวเนื่องกับการท่องเที่ยว เช่น ธุรกิจขนส่ง ธุรกิจการนำเที่ยว ธุรกิจอาหารและการพักแรม ธุรกิจการค้าของที่ระลึก ส่งผลให้เศรษฐกิจขยายตัวมากขึ้น ทั้งยังทำให้เกิดการจ้างงาน ในธุรกิจและอุตสาหกรรม ที่เกี่ยวข้องกับการท่องเที่ยว ทั้งโดยตรงและโดยอ้อม ทำให้ประชากรมีรายได้เพิ่มขึ้น ช่วยเพิ่มรายได้ของประเทศจากการเก็บภาษีของรัฐบาล เพิ่มรายได้ต่อหัวของชุมชนท้องถิ่น ทำให้เกิดการหมุนเวียนทางเศรษฐกิจเนื่องจากเศรษฐกิจระดับรากหญ้ามีความเข้มแข็งมากขึ้น

ประกอบกับแนวคิด BCG Tourism เป็นการนำองค์ความรู้และเทคโนโลยีมาประยุกต์กับการท่องเที่ยวให้เกิดความยั่งยืนมากขึ้นในการพัฒนาเศรษฐกิจ เน้นความร่วมมือจากผู้ประกอบการให้ดำเนินธุรกิจท่องเที่ยวอย่างรับผิดชอบ ลดผลกระทบต่อสังคมและสิ่งแวดล้อม แบ่งปันประโยชน์เพื่อคุณภาพชีวิตที่ดีของประชาชน ซึ่งประเทศไทยมีความหลากหลายทางชีวภาพและทางวัฒนธรรมค่อนข้างสูง เช่น วิถีชีวิตชุมชน ภูมิปัญญาชาวบ้าน สังคมเกษตรกรรม หรือความอุดมสมบูรณ์ทางธรรมชาติ ถือว่าเป็นต้นทุนที่แข็งแรงต่อการส่งเสริมการท่องเที่ยว BCG Tourism ไปสู่ความยั่งยืน ซึ่งการพัฒนาการท่องเที่ยวชุมชนบริเวณรอบอ่าวปัตตานี อาจต้องใช้การส่งเสริมการท่องเที่ยวในแต่ละประเภท ดังนี้

1.การท่องเที่ยวเชิงอาหาร (Gastronomy Tourism) จากการที่ประเทศไทยที่เป็นเมืองเกษตรกรรม สามารถต่อยอดร่วมกับ BCG Tourism ด้วยการชูโรงอาหารที่เป็นมิตรกับสังคมและสิ่งแวดล้อม เช่น ผลิตภัณฑ์ออแกนิค ผลิตภัณฑ์เกษตรอินทรีย์ ซึ่งถือเป็นสินค้าที่มีกระบวนการผลิตที่ลดผลกระทบต่อธรรมชาติและความปลอดภัยต่อสุขภาพผู้บริโภค นอกจากนี้ ยังสามารถนำเอาเทคโนโลยีเข้ามาพัฒนาเชิงคุณภาพ เช่น การดูแลผลผลิต การควบคุมคุณภาพ บรรจุภัณฑ์ การตลาด รวมไปถึงการสร้างช่องทางเชื่อมโยงกับผู้บริโภคผ่านอินเทอร์เน็ต ทำให้เกษตรกรมีโอกาสเข้าถึงผู้บริโภคมากขึ้นได้อีกด้วย

2. การท่องเที่ยววิถีชีวิตชุมชน (Local Tourism)ประเทศไทยมีรูปแบบการท่องเที่ยวชุมชนที่หลากหลาย เช่น เกษตรกรรม ปศุสัตว์ ประมง เป็นต้น สามารถประยุกต์องค์ความรู้และเทคโนโลยีในกาารสอดแทรกแนวคิดความยั่งยืน เช่น เกษตรอินทรีย์ การคัดแยกขยะ การรีไซเคิลของเสีย ให้นักท่องเที่ยวได้สัมผัสประสบการณ์ท่องเที่ยวอย่างรับผิดชอบ ซึ่งผู้ประกอบการอาจใช้เทคโนโลยีเพื่อการบอกเล่าเรื่องราว (Story Telling) ในมิติเชิงวัฒนธรรม ประวัติศาสตร์ หรือวิถีชีวิต ประชาสัมพันธ์เอกลักษณ์ของชุมชนให้เกิดการรับรู้ในวงกว้างช่วยดึงดูดนักท่องเที่ยวบนโลกออนไลน์ ท้ายที่สุดจะเสริมสร้างเศรษฐกิจชุมชนให้เข้มแข็งต่อไป

3. การท่องเที่ยวเชิงสุขภาพ (Wellness Tourism) ภายหลังจากการเผชิญวิกฤตโควิด-19 มนุษย์ หันมาสนใจเรื่องสุขภาพมากขึ้น ผู้ประกอบการท่องเที่ยวจึงควรต่อยอดและยกระดับมาตรฐานด้านความสะอาด ความปลอดภัย และบริการที่เกี่ยวข้องกับสุขภาพให้ทันสมัยด้วยเทคโนโลยีใหม่ ๆ และร่วมมือกับชุมชนเพื่อแบ่งปันผลประโยชน์อย่างเท่าเทียม ตัวอย่าง เช่น โรงแรมนำเสนออาหารสุขภาพโดยอุดหนุนผลิตภัณฑ์เกษตรอินทรีย์โดยตรงจากเกษตรกร หรือส่งเสริมกิจกรรมทางสุขภาพ เช่น ปั่นจักรยาน เดินป่า ซึ่งเจ้าของธุรกิจร่วมมือกับชุมชนเพื่อสนับสนุนด้านพื้นที่ นักท่องเที่ยวจะได้มีโอกาสเรียนรู้วิถีชีวิตชุมชนและเป็นการกระจายรายได้แก่ชุมชนอีกด้วย

นอกจากการขับเคลื่อนการแก้ไขปัญหาผ่านการท่องเที่ยวแล้ว การแก้ไขปัญหาผ่านการสร้างเครือข่ายชุมชนท่องเที่ยวรอบอ่าวปัตตานี โดยกำหนดทิศทางการพัฒนาการท่องเที่ยวโดยชุมชน ซึ่งมีแนวทางในการในการพัฒนาศักยภาพของกลุ่มเครือข่าย ดังนี้

1. การพัฒนาคน องค์ความรู้มีความสำคัญและความจำเป็นอย่างมากในการบริหารจัดการ เมื่อชาวบ้านในชุมชนคือกลไกสำคัญในการขับเคลื่อนการท่องเที่ยวโดยชุมชนจึงจำเป็นต้องพัฒนาศักยภาพโดยการเพิ่มเติมองค์ความรู้ด้านการบริหารจัดการและการให้บริการ ให้สามารถประยุกต์ใช้รองรับนักท่องเที่ยวภายใต้วิถีชีวิตและอัตลักษณ์ท้องถิ่นเดิม ดังนั้นเพื่อสร้างมาตรฐานในการบริหารจัดการการท่องเที่ยวโดยชุมชนให้มีประสิทธิภาพสูงสุดจึงจำเป็นต้องสร้างองค์ความรู้ด้านการบริหารจัดการและการให้บริการการท่องเที่ยวโดยชุมชน โดยเน้นการดำเนินงานร่วมกันเพื่อสร้างสมดุลให้กับชุมชนในมิติเศรษฐกิจ สิ่งแวดล้อม และสังคมวัฒนธรรม ภายใต้การให้บริการภายใต้อัตลักษณ์ชุมชนที่น่าสนใจ อย่างไรก็ตามในการพัฒนาคนต้องมีการดำเนินการอย่างต่อเนื่องเพื่อให้เกิดความเชี่ยวชาญ อีกทั้งยังต้องสร้างความรู้ความเข้าใจให้กับเยาวชนพร้อมเปิดโอกาสให้มีส่วนร่วมในการดำเนินงาน

2. การพัฒนาแหล่งท่องเที่ยว แหล่งท่องเที่ยวโดยชุมชนคือทรัพยากรธรรมชาติและวัฒนธรรมของชุมชน ดังนั้นการพัฒนาแหล่งท่องเที่ยวในชุมชนจึงจำเป็นต้องมีแนวคิดภายใต้การพัฒนาที่เป็นมิตรกับสิ่งแวดล้อม และคงไว้ซึ่งอัตลักษณ์ของทรัพยากรชุมชน ซึ่งจะส่งผลต่อความยั่งยืนของการจัดการท่องเที่ยว การพัฒนาแหล่งท่องเที่ยวในชุมชนจะต้องมีความเหมาะกับกลุ่มนักท่องเที่ยวเป้าหมายที่ชุมชนต้องการอย่างแท้จริง ขั้นตอนการพัฒนาแหล่งจึงต้องเริ่มจากการศึกษาทำความเข้าใจอัตลักษณ์ทรัพยากรธรรมชาติและวัฒนธรรมชุมชน กำหนดกลุ่มนักท่องเที่ยวเป้าหมายและศึกษาพฤติกรรมดังกล่าวอย่างลุ่มลึก จากนั้นวางแผนการพัฒนาโดยคำนึงถึงความเป็นมิตรกับสิ่งแวดล้อมและคงไว้ซึ่งอัตลักษณ์ของทรัพยากรชุมชน ดำเนินการพัฒนาโดยการมีส่วนร่วมของคนในชุมชน สุดท้ายดำเนินการปรับปรุงแก้ไขให้มีความสะอาดและปลอดภัยอย่างสม่ำเสมอ

3. การบริหารจัดการชุมชน ซึ่งเป็นประเด็นสำคัญเป็นอย่างสูงซึ่งจะส่งผลต่อการบริการ และหากมีการบริหารจัดการกลุ่มมีประสิทธิภาพ การบริการสร้างความประทับใจส่งผลให้เกิดการเดินทางเที่ยวซ้ำเนื่องจาก การบริการสำหรับการดำเนินการท่องเที่ยวโดยชุมชนนับเป็นเสน่ห์ในการสร้างความประทับใจให้กับนักท่องเที่ยวหรือผู้มาเยือน เนื่องจากการบริการของการท่องเที่ยวโดยชุมชนดำเนินงานโดยคนในชุมชนซึ่งมีวิถีชีวิตในแต่ละชุมชน แตกต่างกันไป แต่ความสำคัญในการบริการของการท่องเที่ยวโดยชุมชนนั้นคือ ความจริงใจที่เจ้าบ้านหรือเจ้าของพื้นที่มอบให้กับนักท่องเที่ยวหรือผู้มาเยือน ดังนั้นการพัฒนาการบริการการท่องเที่ยวโดยชุมชนจึงต้องดำเนินงานภายใต้ความจริงใจหรือมีจิตบริการนั้นเอง อีกทั้งต้องคำนึงถึงความสามารถในการรองรับได้ของพื้นที่และความพร้อมต่าง ๆ ของชุมชนเพื่อสร้างความสะดวกและปลอดภัยสำหรับนักท่องเที่ยว

**3. การขับเคลื่อนข้อเสนอเชิงนโยบายไปสู่การปฏิบัติ**

รูปแบบการขับเคลื่อนเริ่มต้นจากการวิเคราะห์ข้อมูลปัญหาของชุมชนท่องเที่ยว นโยบายของผู้นำท้องถิ่น  การหนุนเสริมศักยภาพชุมชนจากองค์กรภายนอก กระบวนการขับเคลื่อนประกอบด้วยการพัฒนาศักยภาพชุมชนท่องเที่ยวให้พึ่งพาตนเองได้  การระดมทุนความรู้ของชุมชนท่องเที่ยวและทุนเงินจากภายนอกชุมชนท่องเที่ยว การพัฒนาระบบบริหารจัดการจนเกิดระบบการบริหารจัดการที่มีธรรมาภิบาลบนมุมมองการบูรณาการงานทุกมิติ  จนเกิดชุมชนท่องเที่ยวจัดการตนเองทั้งด้านสุขภาพและการดำเนินชีวิต เกิดการรวมกลุ่มที่หลากหลายในชุมชน มีการสืบทอดสู่คนรุ่นใหม่  กระบวนการขับเคลื่อนได้สะท้อนให้เห็นภาพการสร้างเป้าหมายร่วมกันของแกนนำชุมชน ความสามัคคีของแกนนำ การมุ่งเน้นการเรียนรู้ของชุมชนมากกว่าผลสำเร็จเชิงปริมาณ การสะท้อนข้อมูลแก่ชุมชน การปรับกิจกรรมผ่านเวทีถอดบทเรียน เหล่านี้ส่งผลให้เกิดการปรับกลยุทธ์ในการพัฒนาอย่างต่อเนื่อง  โดยมีองค์กรปกครองส่วนท้องถิ่นเป็นผู้ประสานเชื่อมโยงร้อยความคิดของทุกภาคส่วนทั้งในและนอกชุมชน

**กรอบคิดการขับเคลื่อนการท่องเที่ยวโดยชุมชนภาคใต้**



ที่มา: รายงานการประชุมวิชาการประจำปี 2561 สร้างสุขภาคใต้ ครั้งที่ 10

**4.การยกระดับข้อเสนอเชิงนโยบาย**

**ระดับนโยบาย**

1. ผลักดันให้เกิดการถ่ายโอนภารกิจงานด้านการอนุรักษ์ทรัพยากรธรรมชาติ ทั้งด้านอำนาจ หน้าที่ และจัดสรรงบประมาณ ให้แก่องค์กรปกครองส่วนท้องถิ่น เพื่อให้องค์กรปกครองส่วนท้องถิ่น ทั้งองค์การบริหารส่วนจังหวัด เทศบาล และองค์การบริหารส่วนตำบลสามารถขับเคลื่อนภารกิจงานในการอนุรักษ์ทรัพยากรธรรมชาติ และการแก้ไขปัญหาภัยพิบัติอย่างเป็นรูปธรรม

2. ลดเงื่อนไขในการขออนุญาต และประเภทของผู้ประกอบการ มาตรฐานฮาลาลในพื้นที่ 3 จังหวัด เพื่อให้ตลาดธุรกิจฮาลาลในพื้นที่ มีมากขึ้น ประชาชนเข้าถึงสินค้าและบริการที่เป็นฮาลาลได้มากยิ่งขึ้น

3. ทบทวนกฎหมาย ที่เกี่ยวข้องกับการทำประมงเพื่อให้ชุมชนสามารถอนุรักษ์และใช้พื้นที่ในการทำประมงได้อย่างถูกกฎหมาย กฎหมายที่เกี่ยวข้องกับการให้ดุลยพินิจของเจ้าหน้าที่รัฐในการจับ หรือปรับ ที่ควรผลักดันให้เป็นหน้าที่ของท้องถิ่น และกฎหมายที่เกี่ยวข้องกับการครอบครองพื้นที่รอบอ่าวที่มีหลายหน่วยงานในการเป็นเจ้าของพื้นที่

**ระดับพื้นที่**

จัดให้มีเวทีกลางในการบริหารจัดการทรัพยากรเพื่อการการท่องเที่ยว และการแก้ไขปัญหาการกัดเซาะชายฝั่งที่เกิดขึ้นภายในและบริเวณโดยรอบอ่าวปัตตานี ด้วยการจัดทำผังทรัพยากรเพื่อการท่องเที่ยว และการจัดการภัยพิบัติโดยชุมชน โดยให้องค์การบริหารส่วนจังหวัดเป็นหน่วยงานกลางในการประสานความร่วมมือในการดำเนินการจากทั้งหน่วยงานภาครัฐ ภาคเอกชน และภาคประชาสังคม รวมทั้งให้สถานศึกษาระดับอุดมศึกษา เข้ามามีบทบาทในการให้ข้อมูลทางวิชาการ และเมื่อดำเนินการจัดทำผังทรัพยากร ฯ เป็นที่เรียบร้อยแล้ว ให้ทุกภาคส่วนร่วมกันจัดทำแผนบริหารจัดการทรัพยากร เพื่อการท่องเที่ยว และการจัดการภัยพิบัติ รอบอ่าวปัตตานี โดยชุมชน โดยให้ทุกภาคส่วน นำเสนอแผนงานโครงการ กิจกรรมเพื่อสนับสนุนการบริหารจัดการการท่องเที่ยว และการจัดการภัยพิบัติที่เกิดขึ้น บริเวณโดยรอบอ่าวปัตตานี ภายใต้ยุทธศาสตร์การพัฒนาพื้นที่รอบอ่าวโดยชุมชน ดังนี้

1. ผู้ประกอบการเป็นมืออาชีพ

2. พัฒนาศักยภาพชุมชนโดยชุมชน

3. การจัดการสิ่งแวดล้อมอย่างยั่งยืน

4. การจัดการภัยพิบัติ

5. การป้องกันและบรรเทาสาธารณภัย

**ระดับชุมชน**

องค์การบริหารส่วนตำบล เทศบาลตำบล หมู่บ้าน และชุมชน ทำหน้าที่ในการนำเสนอปัญหาและอุปสรรคในการดำเนินกิจกรรมทั้งการท่องเที่ยว และการจัดการภัยพิบัติ เพื่อให้การจัดทำผังทรัพยากรเพื่อการท่องเที่ยวและการจัดการภัยพิบัติโดยชุมชนดำเนินไปอย่างเป็นรูปธรรม ให้การสนับสนุนการจัดทำแผนบริหารจัดการทรัพยากร เพื่อการท่องเที่ยว และการจัดการภัยพิบัติ ให้เกิดแผนงานโครงการที่สามารถดำเนินการได้อย่างมีประสิทธิภาพ นำแผนงานโครงการต่าง ๆ ที่อยู่ในแผนบริหารจัดการทรัพยากร เพื่อการท่องเที่ยว และการจัดการภัยพิบัติ นำไปปฏิบัติให้เกิดประสิทธิผล ต่ออ่าวปัตตานี และสร้างการรับรู้ให้แก่ประชาชน เพื่อให้เกิดความตระหนัก ความหวงแหนในทรัพยากรที่มี ประสานงานสร้างการมีส่วนร่วมระหว่างประชาชนกับหน่วยงานระดับพื้นที่ รวมถึงการสร้างพื้นที่กลางในการดำเนินงานโครงการต่าง ๆ อย่างปลอดภัย